CELEX: 62021TJ0164
Servizz pubbliku
Membri tal-persunal temporanju
Kuntratt għal żmien determinat li ma jiġġeddidx għal żmien indeterminat
Interess tas-servizz
Żball ta’ liġi
Żball manifest ta’ evalwazzjoni
Dritt għal smigħ
Prinċipju ta’ amministrazzjoni tajba
Dmir ta’ premura

)
Permezz tar-rikors tiegħu bbażat fuq l-Artikolu 270 TFUE, ir-rikorrent, QM, jitlob l-annullament tad-deċiżjoni tal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) tas‑27 ta’ Mejju 2020 li ma ġġeddidx il-kuntratt tax-xogħol tiegħu b’kuntratt għal żmien indeterminat (iktar ’il quddiem id-“deċiżjoni kkontestata”) kif ukoll, sa fejn meħtieġ, l-annullament tad-deċiżjoni tat‑18 ta’ Diċembru 2020 li tiċħad l-ilment tiegħu (iktar ’il quddiem id-“deċiżjoni ta’ ċaħda tal-ilment”).
Il‑fatti li wasslu għall‑kawża
[
omissis
]
Fis‑7 ta’ Jannar 2020 inbdiet il-proċedura ta’ tiġdid tal-kuntratt tar-rikorrent b’kuntratt għal żmien indeterminat konformement mar-regoli applikabbli fi ħdan Europol.
[
omissis
]
Fil‑5 ta’ Mejju 2020, id-Direttriċi Eżekuttiva, fil-kapaċità tagħha bħala Awtorità li għandha s-Setgħa Tikkonkludi Kuntratti ta’ Ingaġġ (iktar ’il quddiem l-“AECE”), informat lir-rikorrent dwar l-intenzjoni tagħha li ma ġġeddidx il-kuntratt tiegħu b’kuntratt għal żmien indeterminat, filwaqt li ppreċiżat li, sabiex tiġi riflessa l-istrateġija ta’ Europol intitolata “Europol Strategy 2020+” (iktar ’il quddiem l-“istrateġija ta’ Europol 2020+”) u r-responsabbiltajiet assenjati lil Europol fil-kuntest tal-programm “EU Interoperability Agenda”, il-futur Kap tad-Dipartiment [
kunfidenzjali
] kellu jkun mogħni b’kapaċitajiet u kompetenzi addizzjonali li huwa ma kellux (iktar ’il quddiem l-“ittra ta’ informazzjoni tal‑5 ta’ Mejju 2020”).
Fit‑12 ta’ Mejju 2020, ir-rikorrent daħħal, fit-taqsima 6 tal-formola ta’ tiġdid tal-kuntratt, il-kummenti tiegħu dwar l-intenzjoni tad-Direttriċi Eżekuttiva li ma ġġeddidx il-kuntratt tiegħu.
Fis‑27 ta’ Mejju 2020, l-AECE adottat id-deċiżjoni kkontestata. Permezz ta’ posta elettronika tat‑2 ta’ Ġunju 2020, din id-deċiżjoni ġiet innotifikata lir-rikorrent.
Fid-deċiżjoni kkontestata, l-AECE ppreċiżat li, “[w]ara li ġiet analizzata l-istrateġija ta’ Europol 2020+ u d-“dokumentazzjoni ta’ programmazzjoni” ta’ Europol, inklużi r-responsabbiltajiet attribwiti lil Europol fil-kuntest tal-programm ta’ interoperabbiltà tal-Unjoni, li huma implimentati fuq stadji progressivi, il-ħtieġa operattiva ta’ Kap tad-Dipartiment [
kunfidenzjali
] mogħni bi speċjalizazzjoni supplimentari, b’rabta mal-profil [tal-]kariga attwali [tar-rikorrent], madankollu ġiet identifikata”.
[
omissis
]
It‑talbiet tal‑partijiet
Ir-rikorrent jitlob li l-Qorti Ġenerali jogħġobha:
–
tannulla d-deċiżjoni kkontestata u, sa fejn meħtieġ, id-deċiżjoni ta’ ċaħda tal-ilment;
–
tikkundanna lil Europol għall-ispejjeż.
Europol titlob li l-Qorti Ġenerali jogħġobha:
–
tiċħad ir-rikors bħala infondat;
–
tikkundanna lir-rikorrent għall-ispejjeż.
Id‑dritt
[
omissis
]
Fuq it‑talbiet għall‑annullament tad‑deċiżjoni kkontestata
Insostenn tar-rikors għal annullament tiegħu, ir-rikorrent jinvoka ħames motivi, fejn l-ewwel wieħed huwa bbażat fuq żbalji mwettqa mill-AECE fl-applikazzjoni tal-kriterji ta’ evalwazzjoni tal-kandidat għat-tiġdid tal-kuntratt għal żmien indeterminat, fuq assenza ta’ deċiżjoni ta’ riorganizzazzjoni u ta’ definizzjoni tal-ħtiġijiet ġodda tal-kariga, it-tieni, fuq ksur tad-dritt għal smigħ, it-tielet, fuq preġudizzju fir-rigward tal-kapaċitajiet tiegħu li jissodisfa l-ħtiġijiet futuri tal-kariga, fuq assenza ta’ eżami tal-kapaċitajiet tiegħu, fuq ksur tad-dmir ta’ amministrazzjoni tajba u tad-drittijiet leġittimi tiegħu li ssirlu evalwazzjoni, ir-raba’, fuq żball manifest ta’ evalwazzjoni fir-rigward tal-profil tiegħu tal-kapaċitajiet tiegħu u, il-ħames, fuq abbuż ta’ dritt u fuq il-ksur tad-dmir ta’ premura.
[
omissis
]
Fuq l-ewwel motiv, ibbażat fuq żbalji mwettqa mill-AECE fl-applikazzjoni tal-kriterji ta’ evalwazzjoni tal-kandidat għat-tiġdid tal-kuntratt għal żmien indeterminat, fuq assenza ta’ deċiżjoni ta’ riorganizzazzjoni u ta’ definizzjoni tal-ħtiġijiet ġodda tal-kariga
Skont ir-rikorrent, konformement mal-Artikolu 4(3) tad-deċiżjoni tat‑28 ta’ Marzu 2019, it-termini ta’ “żviluppi futuri prevedibbli” imsemmija f’dan l-artikolu huma relatati mal-ħtieġa kontinwa tal-kariga jew tal-funzjoni u, għaldaqstant, esklużivament mal-ewwel kriterju. Issa, mill-motivazzjoni tad-deċiżjoni kkontestata jirriżulta li din hija bbażata esklużivament fuq it-tieni kriterju previst fl-imsemmija dispożizzjoni, jiġifieri l-kapaċitajiet u l-kompetenzi tal-membru tal-persunal, li ma jirreferux għall-iżviluppi futuri prevedibbli.
B’hekk, ir-rikorrent isostni li, billi tirrikjedi min-naħa tiegħu t-turija ta’ kapaċitajiet ġodda fid-dawl ta’ żviluppi futuri prevedibbli, id-deċiżjoni kkontestata hija fil-verità bbażata fuq trasformazzjoni tal-kariga li kien jokkupa, li ma kienet is-suġġett ta’ ebda deċiżjoni ta’ riorganizzazzjoni, filwaqt li l-ħtiġijiet ġodda ta’ din il-kariga ma kinux iddefiniti fil-mument tad-deċiżjoni dwar in-nuqqas ta’ tiġdid tal-kuntratt tiegħu.
F’dan ir-rigward, l-ewwel, billi invoka s-sentenza tas‑16 ta’ Diċembru 2020, VP vs Cedefop (
T‑187/18
, mhux ippubblikata,
EU:T:2020:613
), ir-rikorrent isostni li Europol setgħet tirreferi għal riorganizzazzjonijiet futuri biex tevalwa l-interess tagħha jekk iġġeddidx jew le l-kuntratt ta’ wieħed mill-membri tal-persunal tagħha esklużivament fl-ipoteżi fejn l-imsemmija riorganizzazzjonijiet kienu prevedibbli. B’hekk, billi ddeċidiet li ma ġġeddidx il-kuntratt tar-rikorrent b’kuntratt għal żmien indeterminat minħabba li kienu neċessarji kapaċitajiet oħra għat-twettiq tal-kompiti ddevoluti lill-futur Kap tad-Dipartiment [
kunfidenzjali
], filwaqt li l-ispeċifikazzjonijiet tal-funzjonijiet relatati ma’ dan l-impjieg kienu għadhom ma ġewx emendati, id-Direttriċi Eżekuttiva wettqet żball.
It-tieni, ir-rikorrent isostni li d-deċiżjoni kkontestata ma tispeċifikax il-kapaċitajiet li huma neċessarji biex jimtela l-impjieg ta’ Kap tad-Dipartiment [
kunfidenzjali
] fil-futur. Barra minn hekk, fil-fehma tiegħu, ebda dokument imsemmi minn Europol ma jiddefinixxi l-kompetenzi l-ġodda li għandu jkollu l-Kap tad-Dipartiment [
kunfidenzjali
] li jmiss.
B’hekk, huwa jqis li l-kapaċitajiet u l-kompetenzi tiegħu jmisshom ġew eżaminati sabiex jiġi vverifikat jekk kinux jikkorrispondu mal-profil tal-kariga hekk kif kien mistenni f’dak il-mument. Fil-fatt, Europol kellha tevalwa l-kompetenzi u l-kapaċitajiet tar-rikorrent fuq il-bażi ta’ proċess jew ta’ test u mhux fuq il-bażi tal-prestazzjonijiet tal-profil tal-kariga attwali.
Barra minn hekk, ir-rikorrent isostni li kien wera li kellu l-kapaċitajiet u l-kompetenzi li fil-preżent kienu mfittxija jew, minn tal-inqas, li tul il-karriera kollha tiegħu rnexxielu juri li kien perfettament kapaċi jadatta l-profil tiegħu konformement mal-kompetenzi tiegħu u viċiversa.
Ir-rikorrent isostni wkoll li l-avviż ta’ pożizzjoni vakanti ppubblikat [
kunfidenzjali
] kien jinkludi d-deskrizzjoni ta’ kariga analoga għal dik li kien jokkupa. F’dan ir-rigward, huwa jsostni li, meta kien fil-kariga, id-deskrizzjoni tal-kariga tiegħu qatt ma kienet inbidlet minkejja l-aġġustament tal-funzjonijiet tiegħu.
It-tielet, ir-rikorrent ma jaqbilx mal-fatt li l-kariga ta’ Kap tad-Dipartiment [
kunfidenzjali
] ġie kklassifikat fost il-karigi msejħa “ristretti”. Huwa jsostni li din il-bidla ma tistax validament tintuża kontrih peress li l-bidla tat-tip ta’ kariga matul l-eżerċizzju tal-funzjonijiet ma tistax tippreġudika lill-membru tal-persunal li jokkupa l-kariga inkwistjoni. Issa, din il-bidla, li tagħti lok għal obbligu ta’ rotazzjoni tal-membri tal-persunal temporanju, kellha bħala konsegwenza li tipprekludi lir-rikorrent milli japplika minħabba l-perijodu ta’ latenza ta’ tliet snin.
Ir-raba’, ir-rikorrent jinvoka nuqqas ta’ ugwaljanza fit-trattament u ksur tal-Artikolu 27 tar-Regolamenti tal-Persunal. Huwa jsostni li l-persuna impjegata [
kunfidenzjali
] fil-kariga ta’ Kap tad-Dipartiment [
kunfidenzjali
] ma kellhiex kompetenzi addizzjonali meta mqabbla ma’ dawk li kellu u li l-profil ta’ din il-persuna hija analoga għal tiegħu. Is-sempliċi differenza bejn din il-persuna u r-rikorrent hija n-nazzjonalità. Ir-rikorrent iżid li s-selezzjoni ta’ membru tal-persunal [
kunfidenzjali
] għall-kariga ta’ kap ta’ dipartiment [
kunfidenzjali
] li fih żewġ kapijiet ta’ unità huma wkoll [
kunfidenzjali
] tippreġudika l-ekwilibriju bejn in-nazzjonalitajiet fost l-uffiċjali u l-membri tal-persunal u l-prinċipju msemmi fl-Artikolu 27 tar-Regolamenti tal-Persunal.
Europol tikkontesta l-argumenti tar-rikorrent.
F’dan ir-rigward, hemm lok, preliminarjament, li jitfakkar li, skont ġurisprudenza stabbilita, il-possibbiltà li jiġġedded kuntratt ta’ membru tal-persunal temporanju tikkostitwixxi sempliċi possibbiltà li titħalla għall-evalwazzjoni tal-awtorità kompetenti, fejn l-istituzzjonijiet għandhom setgħa diskrezzjonali wiesgħa fl-organizzazzjoni tad-dipartimenti tagħhom, skont il-kompiti fdati lilhom, u fl-assenzjazzjoni, fid-dawl ta’ dan kollu, tal-persunal li jinsab għad-dispożizzjoni tagħhom, bil-kundizzjoni li din l-assenzjazzjoni ssir fl-interess tas-servizz (ara s-sentenza tal‑10 ta’ Ottubru 2014, EMA vs BU,
T‑444/13 P
,
EU:T:2014:865
, punt
u l-ġurisprudenza ċċitata).
Din il-ġurisprudenza tidher wisq iktar rilevanti meta jkun każ ta’ sostituzzjoni ta’ kuntratt għal żmien determinat b’kuntratt għal żmien indeterminat, li joħloq rabta iktar stabbli u mingħajr limiti
ratione temporis
bejn l-istituzzjoni u l-membru tal-persunal ikkonċernat (sentenza tas‑26 ta’ Jannar 2022, MN vs Europol,
T‑586/20
, mhux ippubblikata,
EU:T:2022:24
, punt
).
L-organizzazzjoni u l-funzjonament tad-dipartiment huma kompetenza esklużiva tal-istituzzjoni u hija l-awtorità ġerarkika li hija l-unika responsabbli mill-organizzazzjoni tad-dipartimenti. Hija biss din l-istituzzjoni li għandha tevalwa l-ħtiġijiet tad-dipartiment billi tassenja, konsegwentement, il-persunal li jinsab għad-dispożizzjoni tagħha (ara s-sentenza tas‑16 ta’ Diċembru 2020, VP vs Cedefop,
T‑187/18
, mhux ippubblikata,
EU:T:2020:613
, punt
u l-ġurisprudenza ċċitata).
B’hekk, l-istituzzjonijiet u l-aġenziji tal-Unjoni għandhom il-libertà li jistrutturaw l-unitajiet amministrattivi tagħhom billi jieħdu inkunsiderazzjoni numru ta’ fatturi, bħan-natura u l-portata tal-kompiti li huma fdati lilhom u l-possibbiltajiet baġitarji. Din il-libertà timplika dik li jitneħħew impjiegi u li jsiru bidliet fuq l-assenjazzjoni tal-kompiti, fl-interess ta’ effikaċja usa’ tal-organizzazzjoni tax-xogħlijiet jew bil-għan li jiġu ssodisfatti rekwiżiti baġitarji ta’ tneħħija ta’ karigi imposti mill-istanzi politiċi tal-Unjoni, kif ukoll is-setgħa li ċerti kompiti preċedentement eżerċitati mill-persuna li l-impjieg tagħha tneħħa jiġu assenjati mill-ġdid, mingħajr ma din it-tneħħija tal-impjieg tiġi neċessarjament issuġġettata għall-kundizzjoni li l-kompiti kollha imposti jitwettqu minn numru inqas importanti ta’ persuni milli kien hemm qabel ir-riorganizzazzjoni (ara s-sentenza tas‑16 ta’ Diċembru 2020, VP vs Cedefop,
T‑187/18
, mhux ippubblikata,
EU:T:2020:613
, punt
u l-ġurisprudenza ċċitata).
Barra minn hekk, b’differenza tal-uffiċjali, li l-istabbiltà ta’ impjieg tagħhom hija ggarantita mir-Regolamenti tal-Persunal, il-membri tal-persunal temporanju jaqgħu taħt reġim ieħor li fuq il-bażi tiegħu jinsab il-kuntratt ta’ impjieg konkluż mal-istituzzjoni kkonċernata. Mill-Artikolu 47(1)(b) tal-Kondizzjonijiet tal-Impjieg jirriżulta li t-tul tar-relazzjoni ta’ xogħol bejn istituzzjoni u membru tal-persunal temporanju impjegat għal żmien determinat huwa, preċiżament, irregolat mill-kundizzjonijiet stabbiliti fil-kuntratt konkluż bejn il-partijiet (sentenza tat‑13 ta’ Diċembru 2018, Wahlström vs Frontex,
T‑591/16
, mhux ippubblikata,
EU:T:2018:938
, punt
).
Madankollu, għandu jiġi rrilevat li, meta, permezz ta’ direttiva interna, amministrazzjoni tkun adottat sistema speċifika, b’mod partikolari intiża li tiggarantixxi t-trasparenza tal-proċess ta’ tiġdid tal-kuntratti kif ukoll l-applikazzjoni korretta ta’ ċerti kundizzjonijiet proċedurali, din is-sistema għandha tiġi analizzata bħala awtolimitazzjoni tas-setgħa diskrezzjonali tal-istituzzjoni li minnha l-amministrazzjoni ma tistax tidderoga – mingħajr ma tikser il-prinċipju ta’ ugwaljanza fit-trattament – sakemm ma tispjegax b’mod ċar ir-raġunijiet li jistgħu jiġġustifikaw dan it-tibdil (sentenza tas‑26 ta’ Settembru 2017, Hanschmann vs Europol,
T‑562/16
, mhux ippubblikata,
EU:T:2017:664
, punt
).
F’din il-kawża, fl-ewwel lok, għandu jiġi osservat li d-deċiżjoni tat‑28 ta’ Marzu 2019, li tiddefinixxi l-politika ġenerali ta’ Europol fil-qasam ta’ tiġdid tal-kuntratti, tikkostitwixxi direttiva interna fis-sens tal-ġurisprudenza ċċitata fil-punt 87 iktar ’il fuq. Fil-fatt, din id-deċiżjoni għandha bħala effett li tistabbilixxi sistema speċifika li tissuġġetta t-tiġdid tal-kuntratti għal żmien indeterminat għal tliet kundizzjonijiet kumulattivi.
F’dan ir-rigward, għandu jitfakkar li, skont l-Artikolu 4(3) tad-Deċiżjoni tat‑28 ta’ Marzu 2019, it-tiġdid tal-kuntratt għal żmien indeterminat huwa suġġett għal tliet kriterji, jiġifieri, l-ewwel, il-bżonn kontinwu tal-kariga jew tal-funzjoni, inkluż fid-dawl tal-iżviluppi futuri prevedibbli, it-tieni, il-kapaċitajiet u l-kompetenzi tal-membru tal-persunal u r-rilevanza tagħhom għall-kariga jew il-funzjoni okkupata u, it-tielet, il-prestazzjoni konstantement elevata tal-membru tal-persunal ikkonċernat.
F’dan il-każ, jirriżulta, essenzjalment, mid-deċiżjoni kkontestata li, għalkemm il-bżonn kontinwu tal-kariga kif ukoll il-prestazzjoni konstantement elevata tar-rikorrent ma humiex imqiegħda inkwistjoni, madankollu, fid-dawl tal-iżviluppi futuri prevedibbli, jeżistu dubji dwar il-kapaċitajiet u l-kompetenzi tiegħu kif ukoll ir-rilevanza tagħhom għall-kariga okkupata.
B’hekk, Europol, f’dan il-każ, applikat l-ewwel żewġ kriterji, jiġifieri, minn naħa, il-ħtieġa kontinwa tal-kariga u tal-funzjoni, fid-dawl tal-iżviluppi futuri prevedibbli, u, min-naħa l-oħra, il-kapaċitajiet u l-kompetenzi tal-membru tal-persunal u r-rilevanza tagħhom għall-funzjoni okkupata, u kkonstatat nuqqas ta’ adegwatezza bejn il-kapaċitajiet u l-kompetenzi tar-rikorrent u l-iżviluppi futuri prevedibbli fil-qasam ta’ [
kunfidenzjali
].
Jeħtieġ li jiġi eżaminat jekk tali applikazzjoni kkontestata mir-rikorrent hijiex, kif essenzjalment jafferma, inġustifikata u inkoerenti.
L-ewwel, għandu jiġi kkunsidrat li, fl-interess tas-servizz, Europol, qabel ma ħadet deċiżjoni dwar it-tiġdid tal-kuntratt, kellha, b’mod responsabbli, tevalwa l-bidliet futuri u l-iżviluppi prevedibbli.
F’dan il-każ, minn naħa, billi ħadet inkunsiderazzjoni bosta dokumenti strateġiċi ta’ programmazzjoni relatati mal-attività tagħha, Europol qieset li d-dipartiment [
kunfidenzjali
] kellu jeżerċita attivitajiet operattivi u mhux biss attivitajiet ta’ sostenn għall-attivitajiet operattivi tad-dipartimenti l-oħra, fejn għalhekk il-Kap tad-Dipartiment [
kunfidenzjali
] kellu jkollu kompetenzi addizzjonali.
Min-naħa l-oħra, wara li evalwat il-kapaċitajiet u l-kompetenzi tar-rikorrent, billi ħadet inkunsiderazzjoni l-fajl personali u l-kummentarji tiegħu, sottomessi fil-kuntest tal-proċedura ta’ tiġdid tal-kuntratt, Europol ikkunsidrat li dawn ma kinux jikkorrispondu mal-iżviluppi futuri fil-qasam ta’ [
kunfidenzjali
].
It-tieni, għalkemm, kif isostni r-rikorrent, il-kriterji ffissati fl-Artikolu 4(3) tad-Deċiżjoni tat‑28 ta’ Marzu 2019 kellhom jiġu applikati b’mod totalment awtonomu, tali applikazzjoni tista’ twassal għal sitwazzjoni li fiha Europol ikollha ġġedded il-kuntratt ta’ membru tal-persunal filwaqt li l-kompetenzi tiegħu ma jikkorrispondux mar-rekwiżiti, raġonevolament prevedibbli fil-futur, tal-kariga okkupata – liema fatt huwa manifestament kuntrarju għall-interess tas-servizz u għall-għan tal-proċedura prevista mill-imsemmi artikolu.
B’hekk, fid-dawl ta’ dawn ir-rimarki, u b’teħid inkunsiderazzjoni tas-setgħa diskrezzjonali wiesgħa tal-AECE fil-qasam tat-tiġdid tal-kuntratti għal żmien determinat b’kuntratti għal żmien indeterminat, ma jidhirx li Europol tista’ tiġi akkużata li wettqet żball ta’ liġi fl-applikazzjoni tal-kriterji ta’ evalwazzjoni tal-kandidat għat-tiġdid tal-kuntratt.
Fit-tieni lok, kif jirriżulta mid-deċiżjoni kkontestata, din ma hijiex ibbażata fuq riorganizzazzjoni futura tal-aġenzija, iżda fuq il-fatt li l-kapaċitajiet u l-kompetenzi tar-rikorrent ma kinux jikkorrispondu mal-profil tal-kariga fid-dawl tal-iżviluppi futuri u prevedibbli tagħha.
Il-kariga ta’ Kap tad-Dipartiment [
kunfidenzjali
] inżammet fl-organigramma ta’ Europol, iżda l-ħtiġijiet tal-kariga li jikkorrispondu għal kompetenzi ġodda ġew iddefiniti mill-ġdid, fejn għalhekk l-imsemmija kariga teżiġi kompetenzi addizzjonali, mingħajr madankollu ma tkun suġġetta għal tneħħija jew għal riorganizzazzjoni.
B’hekk, is-sentenza tas‑16 ta’ Diċembru 2020, VP vs Cedefop (
T‑187/18
, mhux ippubblikata,
EU:T:2020:613
), li permezz tagħha d-deċiżjoni ta’ nuqqas ta’ tiġdid tal-kuntratt ta’ membru tal-persunal ġiet annullata minħabba li l-imsemmija deċiżjoni kienet ibbażata fuq riorganizzazzjoni futura, filwaqt li ma kienet ġiet adottata ebda deċiżjoni konkreta f’dawn ir-rigward, ma tapplikax f’dan il-każ.
Fit-tielet lok, fir-rigward tal-argument li d-deċiżjoni kkontestata ma tispeċifikax il-kapaċitajiet neċessarji għall-impjieg ta’ Kap tad-Dipartiment [
kunfidenzjali
] fil-futur, għandu jitfakkar li, fid-deċiżjoni kkontestata, l-AECE ppreċiżat li [
kunfidenzjali
] huma kompetenzi kruċjali u li l-“ħiliet ta’ tmexxija [
kunfidenzjali
] huma essenzjali għall-Kap tad-Dipartiment [
kunfidenzjali
]”.
Barra minn hekk, minn dokumenti varji mill-fajl, kemm ta’ natura strateġika, bħall-istrateġija ta’ Europol 2020+, kif ukoll ta’ natura programmatika, b’mod partikolari d-dokumentazzjoni ta’ programmazzjoni ta’ Europol speċifikament dik tal-perijodu 2020‑2022, inklużi r-responsabbiltajiet attribwiti lil Europol fil-kuntest tal-programm ta’ interoperabbiltà tal-Unjoni, li għalihom ir-rikorrent, fil-kapaċità tiegħu bħala kap ta’ diviżjoni [
kunfidenzjali
], ikkontribwixxa u li huwa ma setax jinjora, jirriżulta li d-diskussjonijiet dwar dawn il-ħtiġijiet futuri fil-qasam ta’ [
kunfidenzjali
] ngħataw bidu fl‑2019.
F’dan il-kuntest, id-deċiżjoni kkontestata kif ukoll l-ispjegazzjonijiet magħmula fl-ittra ta’ informazzjoni tal‑5 ta’ Mejju 2020 u d-dokument aċċessibbli għar-rikorrent, bħall-istrateġija ta’ Europol 2020+, il-pjan direzzjonali ta’ Europol għall-interoperabbiltà, id-dokument ta’ programmazzjoni ta’ Europol 2020‑2022, l-abbozz ta’ dokument ta’ programmazzjoni 2021‑2023, ir-rapport ta’ Europol għall-intervenjenti esterni, il-pjan ta’ Europol ta’ interoperabbiltà tal-Unjoni u r-rapporti ta’ Europol dwar l-implimentazzjoni tal-istrateġija ta’ Europol 2020+, neċessarjament ippermettewlu jifhem il-kapaċitajiet u l-kompetenzi rriċerkati għall-kariga ta’ Kap tad-Dipartiment [
kunfidenzjali
].
Fir-rigward tal-allegazzjoni li Europol jmissha evalwat il-kompetenzi u l-kapaċitajiet tar-rikorrent fuq il-bażi ta’ proċess jew ta’ test, għandu jiġi osservat li tali test ma huwiex previst fid-deċiżjoni tat‑28 ta’ Marzu 2018 li jiddefinixxi l-proċedura ta’ tiġdid tal-kuntratti. Il-kompetenzi u l-kapaċitajiet tal-membru tal-persunal huma eżaminati mid-Direttur Eżekuttiv billi jittieħdu inkunsiderazzjoni r-riżultati miksuba mill-membru tal-persunal, il-fajl personali tiegħu, inklużi l-
curriculum vitae
u l-kummenti sottomessi fil-kuntest tal-proċedura ta’ tiġdid, proċedura li għaliha l-AECE kkonformat ruħha f’dan il-każ. L-implimentazzjoni ta’ proċedura supplimentari, taħt il-forma ta’ test jew ta’ intervista mitluba mir-rikorrent, kienet tmur kontra t-termini tad-deċiżjoni tat‑28 ta’ Marzu 2018 u setgħet toħloq ksur tal-prinċipju ta’ ugwaljanza fit-trattament.
Fir-raba’ lok, fir-rigward tal-klassifikazzjoni tal-kariga ta’ Kap tad-Dipartiment [
kunfidenzjali
] fost il-karigi msejħa “ristretti”, jeħtieġ sempliċement li jiġi kkonstatat li din il-bidla, f’dan il-każ, seħħet wara l-adozzjoni tad-deċiżjoni kkontestata u, għalhekk, ma jista’ jkollha ebda effett fuq il-legalità tagħha. Għalhekk, il-kwistjoni dwar jekk l-imsemmija bidla setgħetx tiġi kkontestata jew le mir-rikorrent hija nieqsa minn rilevanza.
Fil-ħames lok, fir-rigward tal-ilment li l-persuna ġdida li ġiet impjegata bħala Kap tad-Dipartiment [
kunfidenzjali
] ma għandhiex kompetenzi supplimentari meta mqabbla ma’ dawk tar-rikorrent, għandu jiġi osservat li dawn l-allegazzjonijiet huma bbażati fuq il-perċezzjoni personali ta’ informazzjoni pubblikament aċċessibbli. Issa, kif issostni Europol, din l-informazzjoni ma tistax tissostitwixxi fajl ta’ kandidatura fil-kuntest ta’ proċedura ta’ selezzjoni.
Fir-rigward tal-allegazzjoni tar-rikorrent li l-ħatra ta’ membru tal-persunal [
kunfidenzjali
] fil-kariga ta’ Kap tad-Dipartiment [
kunfidenzjali
] li fih żewġ kapijiet ta’ diviżjoni huma wkoll [
kunfidenzjali
] jippreġudika l-Artikolu 27 tar-Regolamenti tal-Persunal, għandu jiġi kkonstatat li l-kandidat magħżul għall-kariga ta’ Kap tad-Dipartiment [
kunfidenzjali
] huwa ta’ nazzjonalità [
kunfidenzjali
] filwaqt li ż-żewġ kapijiet ta’ diviżjoni l-oħra huma ta’ nazzjonalità [
kunfidenzjali
].
B’hekk, fin-nuqqas ta’ provi oħra, ma jidhirx li, billi nħatar bħala Kap tad-Dipartiment [
kunfidenzjali
] membru tal-persunal [
kunfidenzjali
], ta’ nazzjonalità [
kunfidenzjali
], filwaqt li żewġ kapijiet ta’ diviżjoni ta’ dan id-dipartiment huma ta’ nazzjonalità [
kunfidenzjali
], Europol marret kontra l-Artikolu 27 tar-Regolamenti tal-Persunal li jimponi, b’mod partikolari, lill-aġenziji tal-Unjoni jirreklutaw il-persunal tagħhom fuq l-usa’ bażi ġeografika possibbli fost iċ-ċittadini tal-Istati Membri tal-Unjoni u li jipprojbixxihom milli jirriżervaw impjiegi għaċ-ċittadini ta’ Stat Membru speċifiku.
Mill-punti kollha preċedenti jirriżulta li l-ewwel motiv għandu jiġi miċħud.
Fuq ir-raba’ motiv, ibbażat fuq żball manifest ta’ evalwazzjoni
Fil-kuntest tar-raba’ motiv, ir-rikorrent isostni li l-esperjenzi professjonali tiegħu, il-kapaċitajiet tiegħu u l-ħila tiegħu li jadatta ruħu skont il-ħtiġijiet juru li għandu l-kwalitajiet meħtieġa biex jokkupa l-kariga ta’ Kap tad-Dipartiment [
kunfidenzjali
] u li għaldaqstant id-Direttriċi Eżekuttiva wettqet żball manifest ta’ evalwazzjoni fir-rigward tal-ħiliet tiegħu li jeżegwixxi l-kompiti tiegħu fid-dawl tal-iżviluppi futuri u prevedibbli tal-kariga ta’ Kap tad-Dipartiment [
kunfidenzjali
].
Barra minn hekk, ir-rikorrent ifakkar li huwa ma kellux għarfien dwar il-ħtiġijiet ġodda tal-organizzazzjoni, sa fejn il-kompetenzi meħtieġa ma kinux jagħmlu parti mir-rekwiżiti u deskrizzjonijiet tal-kariga disponibbli.
Fi kwalunkwe każ, ir-rikorrent ma kienx suġġett għal trattament ugwali fir-rigward tal-kandidati l-oħra għall-kariga ta’ Kap tad-Dipartiment [
kunfidenzjali
] fejn jidħlu l-modalitajiet ta’ evalwazzjoni tal-kapaċitajiet tiegħu.
Europol tikkontesta l-argumenti tar-rikorrent.
Preliminarjament, għandu jiġi osservat li, anki jekk l-amministrazzjoni għandha setgħa diskrezzjonali wiesgħa meta tiġi biex iġġedded kuntratt għal żmien determinat b’kuntratt għal żmien indeterminat, kif jirriżulta mill-punti 82 u 83 iktar ’il fuq, il-Qorti Ġenerali, adita b’rikors għal annullament dirett kontra att adottat fl-eżerċizzju ta’ tali setgħa, xorta waħda teżerċita kontroll ta’ legalità li jimmanifesta ruħu minn diversi aspetti. Fir-rigward ta’ talba għall-annullament ta’ deċiżjoni ta’ nuqqas ta’ tiġdid ta’ kuntratt ta’ membru tal-persunal temporanju, li tikkostitwixxi att li jikkawża preġudizzju, l-istħarriġ tal-qorti tal-Unjoni għandu jillimita ruħu għall-verifika tal-assenza ta’ żball ta’ liġi, ta’ żball manifest ta’ evalwazzjoni tal-interess tas-servizz li seta’ jiġġustifika din id-deċiżjoni, ta’ użu ħażin ta’ poter kif ukoll tal-assenza ta’ preġudizzju għad-dmir ta’ premura li għandha amministrazzjoni meta tintalab tiddeċiedi dwar it-tiġdid ta’ kuntratt li jorbotha ma’ wieħed mill-membri tal-persunal tagħha. Barra minn hekk, il-Qorti Ġenerali tivverifika jekk l-amministrazzjoni wettqitx irregolaritajiet proċedurali jew ineżattezzi materjali (ara, f’dan is-sens, is-sentenza tat‑13 ta’ Diċembru 2018, Wahlström vs Frontex,
T‑591/16
, mhux ippubblikata,
EU:T:2018:938
, punt
).
Barra minn hekk, żball jista’ jiġi kkwalifikat bħala manifest biss meta jkun faċilment perċepibbli u jkun identifikabbli meta jseħħ, fid-dawl tal-kriterji li għalihom huwa suġġett l-eżerċizzju tas-setgħa deċiżjonali inkwistjoni. Konsegwentement, sabiex jiġi stabbilit li l-amministrazzjoni wettqet żball manifest fl-evalwazzjoni tal-fatti li huma ta’ natura li jiġġustifikaw l-annullament ta’ deċiżjoni, il-provi, li għandhom jiġu prodotti mir-rikorrent, għandhom ikunu suffiċjenti biex l-evalwazzjonijiet ikkunsidrati mill-amministrazzjoni ma jibqgħux plawżibbli. Fi kliem ieħor, il-motiv ibbażat fuq l-iżball manifest għandu jiġi miċħud jekk, minkejja l-elementi prodotti mir-rikorrent, l-evalwazzjoni mqiegħda inkwistjoni tista’ tiġi aċċettata inkwantu tkun għadha veritiera jew valida (ara s-sentenza tal‑15 ta’ Diċembru 2021, HB vs BEI,
T‑689/20
, mhux ippubblikata,
EU:T:2021:891
, punt
u l-ġurisprudenza ċċitata).
Huwa fid-dawl tal-kunsiderazzjonijiet preċedenti li għandhom jiġu eżaminati l-argumenti mressqa mir-rikorrent insostenn tar-raba’ motiv.
F’dan il-każ, id-deċiżjoni kkontestata hija bbażata fuq ir-raġuni li l-kapaċitajiet u l-kompetenzi tar-rikorrent ma kinux jissodisfaw il-ħtiġijiet ta’ Europol għall-kariga ta’ Kap tad-Dipartiment [
kunfidenzjali
] fid-dawl tal-iżviluppi futuri prevedibbli.
Fl-ewwel lok, fir-rigward tal-argument tar-rikorrent li r-riżultati tiegħu, l-esperjenza tiegħu u l-ħiliet tiegħu ta’ adattament juru li kellu l-kapaċitajiet u l-kompetenzi meħtieġa biex jokkupa l-kariga ta’ Kap tad-Dipartiment [
kunfidenzjali
], għandu jiġi osservat li Europol la tikkontesta l-prestazzjonijiet elevati tar-rikorrent u lanqas il-ħiliet tiegħu ta’ adattament. Ir-raġuni li ġġustifikat in-nuqqas ta’ tiġdid tal-kuntratt tar-rikorrent tinsab fin-nuqqas ta’ adegwatezza tal-profil tar-rikorrent għall-ħtiġijiet futuri ta’ Europol, jiġifieri fir-rigward ta’ ħiliet li issa kienu rikjesti [
kunfidenzjali
]. Minn dan jirriżulta li ġew identifikati ħtiġijiet u oqsma ta’ kompetenza supplimentari ġodda u li, skont Europol, il-kompetenzi tar-rikorrent ma humiex suffiċjenti biex dawn jiġu ssodisfatti.
Għalkemm ir-rikorrent jiddikjara li għandu l-kompetenzi u l-kapaċitajiet ġodda ddefiniti, huwa naqas milli jippreċiża dawn il-kompetenzi u, b’hekk, milli juri li l-esperjenza tiegħu fi ħdan Europol jew l-esperjenza preċedenti tiegħu tista’ tissodisfa l-ħtieġa ta’ Europol li jkollha persuna li tgawdi minn ħiliet ta’ [
kunfidenzjali
] kif ukoll [
kunfidenzjali
].
Barra minn hekk, għalkemm ir-rikorrent isostni li d-deskrizzjoni tal-kariga fl-avviż ta’ pożizzjoni vakanti ppubblikat fis‑7 ta’ Jannar 2021 ma kien jinkludi ebda kompetenza addizzjonali b’rabta mal-kompiti tiegħu, madankollu l-Qorti Ġenerali tikkonstata li wara n-nuqqas ta’ tiġdid tal-kuntratt tar-rikorrent, Europol ippubblika avviż ta’ pożizzjoni vakanti biex timtela l-kariga ta’ Kap tad-Dipartiment [
kunfidenzjali
], li fih numru ta’ kompiti ma kinux jagħmlu parti mill-funzjonijiet tar-rikorrent, b’mod partikolari dawk ta’ [
kunfidenzjali
].
Minn dan jirriżulta li l-kompiti fdati lir-rikorrent fi ħdan Europol ma kinux jikkorrispondu għar-rekwiżiti futuri u prevedibbli meħtieġa mill-kariga ta’ Kap tad-Dipartiment [
kunfidenzjali
], u li r-rikorrent għadu ma stabbilixxiex żball manifest ta’ evalwazzjoni min-naħa ta’ Europol fir-rigward tal-fatt li huwa ma kellux il-kompetenzi neċessarji biex jokkupa din il-kariga fil-futur, fil-kuntest ta’ kuntratt għal żmien indeterminat.
Fit-tieni lok, fir-rigward tal-argumenti tar-rikorrent li l-ħtiġijiet il-ġodda tal-organizzazzjoni ma kinux magħrufa minnu, hemm lok li jsir riferiment għall-evalwazzjoni tal-ewwel u t-tieni motiv, billi jiġi enfasizzat li l-iżviluppi futuri fil-qasam tat-teknoloġiji tal-informazzjoni u tal-komunikazzjoni ġew identifikati b’mod ċar f’numru ta’ dokumenti strateġiċi li l-elaborazzjoni tagħhom ġiet assoċjata mar-rikorrent u li fir-rigward tagħhom huwa kellu l-possibbiltà li jressaq l-osservazzjonijiet tiegħu darbtejn fil-kuntest tal-proċedura ta’ tiġdid u li jiddeskrivi dawk il-kapaċitajiet tiegħu li ma ssemmewx fil-fajl personali tiegħu.
Fid-dawl tal-punti preċedenti, ir-rikorrent ma jipproduċix elementi suffiċjenti tali li ma jibqgħux plawżibbli l-evalwazzjonijiet ikkunsidrati minn Europol fir-rigward tan-nuqqas ta’ adegwatezza tal-profil tiegħu għall-ħtiġijiet il-ġodda tas-servizz, konformement mal-ġurisprudenza ċċitata fil-punt 115 iktar ’il fuq.
Konsegwentement, mill-fajl ma jirriżultax li Europol wettqet żball manifest ta’ evalwazzjoni billi kkunsidrat li r-rikorrent ma kellux kapaċitajiet u kompetenzi adegwati mal-ħtiġijiet il-ġodda tagħha. Għalhekk, ir-raba’ motiv tar-rikorrent għandu jiġi miċħud.
[
omissis
]

Għal dawn il-motivi,
IL-QORTI ĠENERALI (Is-Seba’ Awla)
taqta’ u tiddeċiedi:

1)
Ir-rikors huwa miċħud.

2)
QM huwa kkundannat għall-ispejjeż.

da Silva Passos
Valančius
Sampol Pucurull
Mogħtija f’qorti bil-miftuħ fil-Lussemburgu, fid‑9 ta’ Novembru 2022.
Firem
(
*1
)	Lingwa tal-kawża: il-Franċiż.
(
)	Huma riprodotti biss il-punti ta’ din is-sentenza li l-pubblikazjoni tagħhom il-Qorti Ġenerali tqis li hija utli.